CELEX: 32021D1839
Language: el
Date: 2021-10-15 00:00:00
Title: Εκτελεστική απόφαση (ΕΕ) 2021/1839 της Επιτροπής της 15ης Οκτωβρίου 2021 για τη μετάθεση της ημερομηνίας λήξης της έγκρισης του κρεοζώτου για χρήση σε βιοκτόνα του τύπου προϊόντων 8 (Κείμενο που παρουσιάζει ενδιαφέρον για τον ΕΟΧ)

20.10.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 372/27
               
            
         ΕΚΤΕΛΕΣΤΙΚΗ ΑΠΟΦΑΣΗ (ΕΕ) 2021/1839 ΤΗΣ ΕΠΙΤΡΟΠΗΣ
         της 15ης Οκτωβρίου 2021
         για τη μετάθεση της ημερομηνίας λήξης της έγκρισης του κρεοζώτου για χρήση σε βιοκτόνα του τύπου προϊόντων 8
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (EE) αριθ. 528/2012 του Ευρωπαϊκού Κοινοβουλίου και του Συμβουλίου, της 22ας Μαΐου 2012, σχετικά με τη διάθεση στην αγορά και τη χρήση βιοκτόνων (1), και ιδίως το άρθρο 14 παράγραφος 5,
         Αφού ζήτησε τη γνώμη της μόνιμης επιτροπής βιοκτόνων,
         Εκτιμώντας τα ακόλουθα:
         
                     (1)
                  
                  
                     Η δραστική ουσία κρεόζωτο συμπεριλήφθηκε στο παράρτημα I της οδηγίας 98/8/ΕΚ του Ευρωπαϊκού Κοινοβουλίου και του Συμβουλίου (2) για χρήση σε βιοκτόνα του τύπου προϊόντων 8 και, ως εκ τούτου, σύμφωνα με το άρθρο 86 του κανονισμού (ΕΕ) αριθ. 528/2012, θεωρείται ότι εγκρίθηκε δυνάμει του εν λόγω κανονισμού, με την επιφύλαξη των προδιαγραφών και των όρων που καθορίζονται στο παράρτημα I της εν λόγω οδηγίας.
                  
               
                     (2)
                  
                  
                     Στις 27 Οκτωβρίου 2016 υποβλήθηκε αίτηση, σύμφωνα με το άρθρο 13 παράγραφος 1 του κανονισμού (ΕΕ) αριθ. 528/2012, για την ανανέωση της έγκρισης του κρεοζώτου για χρήση σε βιοκτόνα του τύπου προϊόντων 8.
                  
               
                     (3)
                  
                  
                     Στις 16 Σεπτεμβρίου 2019 η πρώην αρμόδια αρχή αξιολόγησης του Ηνωμένου Βασιλείου υπέβαλε σύσταση για την ανανέωση στον Ευρωπαϊκό Οργανισμό Χημικών Προϊόντων (στο εξής: Οργανισμός). Η αρμόδια αρχή της Πολωνίας ανέλαβε τον ρόλο της αρμόδιας αρχής αξιολόγησης για την αίτηση στις 30 Ιανουαρίου 2020.
                  
               
                     (4)
                  
                  
                     Δεδομένου ότι, έως τον Ιούλιο του 2020, η γνώμη του Οργανισμού σχετικά με την ανανέωση της έγκρισης της δραστικής ουσίας δεν ήταν ακόμη διαθέσιμη, η ημερομηνία λήξης της έγκρισης του κρεοζώτου μετατέθηκε για τις 31 Οκτωβρίου 2021 με την εκτελεστική απόφαση (ΕΕ) 2020/1038 της Επιτροπής (3), ώστε να δοθεί επαρκής χρόνος για την ολοκλήρωση της εξέτασης της αίτησης.
                  
               
                     (5)
                  
                  
                     Σύμφωνα με το άρθρο 14 παράγραφος 3 του κανονισμού (ΕΕ) αριθ. 528/2012, ο Οργανισμός εξέδωσε τη γνώμη του (4) στις 4 Δεκεμβρίου 2020, έχοντας υπόψη τα συμπεράσματα της αρμόδιας αρχής αξιολόγησης.
                  
               
                     (6)
                  
                  
                     Το κρεόζωτο ταξινομείται ως καρκινογόνο κατηγορίας 1Β σύμφωνα με τον κανονισμό (ΕΚ) αριθ. 1272/2008 του Ευρωπαϊκού Κοινοβουλίου και του Συμβουλίου (5) και πληροί τα κριτήρια χαρακτηρισμού ως ανθεκτικής, βιοσυσσωρεύσιμης και τοξικής ουσίας και ως άκρως ανθεκτικής και άκρως βιοσυσσωρεύσιμης ουσίας σύμφωνα με το παράρτημα XIII του κανονισμού (ΕΚ) αριθ. 1907/2006 του Ευρωπαϊκού Κοινοβουλίου και του Συμβουλίου (6), πληροί τα κριτήρια εξαίρεσης που ορίζονται στο άρθρο 5 παράγραφος 1 στοιχεία α) και ε) του κανονισμού (ΕΕ) αριθ. 528/2012. Μολονότι έχει ήδη αρχίσει η εξέταση για να αποφασιστεί αν πληρούται τουλάχιστον μία από τις προϋποθέσεις του άρθρου 5 παράγραφος 2 πρώτο εδάφιο του κανονισμού (ΕΕ) αριθ. 528/2012, και κατά πόσον μπορεί, συνεπώς, να ανανεωθεί η έγκριση του κρεοζώτου, δεν θα είναι δυνατόν να ολοκληρωθεί η εξέταση αυτή πριν από την ισχύουσα λήξη της έγκρισης.
                  
               
                     (7)
                  
                  
                     Επιπλέον, το κρεόζωτο, οι ενώσεις του και η ξυλεία που έχει υποστεί επεξεργασία μ’ αυτά υπόκεινται στους περιορισμούς που καθορίζονται στο παράρτημα XVII του κανονισμού (ΕΚ) αριθ. 1907/2006. Μετά την εκτελεστική απόφαση (ΕΕ) 2019/961 της Επιτροπής (7), η Γαλλία πρέπει να υποβάλει στον Οργανισμό φάκελο, σύμφωνα με το παράρτημα XV του κανονισμού (ΕΚ) αριθ. 1907/2006, για την έναρξη ενωσιακής διαδικασίας επιβολής περιορισμών σύμφωνα με τα άρθρα 69 έως 73 του εν λόγω κανονισμού. Πρέπει να πραγματοποιηθεί περαιτέρω εξέταση προκειμένου να εξασφαλιστεί η συνέπεια μεταξύ της αξιολόγησης για την ανανέωση της έγκρισης του κρεοζώτου ως δραστικής ουσίας βάσει του κανονισμού (ΕΕ) αριθ. 528/2012 και της ενωσιακής διαδικασίας επιβολής περιορισμών βάσει του κανονισμού (ΕΚ) αριθ. 1907/2006 και να προβλεφθεί αποτελεσματικός έλεγχος του κρεοζώτου και της ξυλείας που έχει υποστεί επεξεργασία μ’ αυτό.
                  
               
                     (8)
                  
                  
                     Κατά συνέπεια, για λόγους εκτός του ελέγχου του αιτούντος, η έγκριση της ουσίας κρεόζωτο για χρήση σε βιοκτόνα του τύπου προϊόντων 8 είναι πιθανόν να λήξει πριν από τη λήψη απόφασης σχετικά με την ανανέωσή της. Επομένως, είναι σκόπιμη η περαιτέρω χρονική μετάθεση της ημερομηνίας λήξης της έγκρισης του κρεοζώτου για επαρκές χρονικό διάστημα, ώστε να καταστεί δυνατή η εξέταση της αίτησης.
                  
               
                     (9)
                  
                  
                     Λαμβανομένης υπόψη της περιόδου που απαιτείται για να αποφασιστεί αν πληρούται τουλάχιστον μία από τις προϋποθέσεις του πρώτου εδαφίου του άρθρου 5 παράγραφος 2 του κανονισμού (ΕΕ) αριθ. 528/2012 και κατά πόσον μπορεί, συνεπώς, να ανανεωθεί η έγκριση του κρεοζώτου, είναι σκόπιμο να μετατεθεί η ημερομηνία λήξης της έγκρισης του κρεοζώτου για την 31η Οκτωβρίου 2022.
                  
               
                     (10)
                  
                  
                     Με εξαίρεση την ημερομηνία λήξης της έγκρισης, το κρεόζωτο παραμένει εγκεκριμένο με την επιφύλαξη των προδιαγραφών και των όρων που καθορίζονται στο παράρτημα I της οδηγίας 98/8/ΕΚ,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Η ημερομηνία λήξης της έγκρισης του κρεοζώτου για χρήση σε βιοκτόνα του τύπου προϊόντων 8 μετατίθεται για τις 31 Οκτωβρίου 2022.
         
         
            Άρθρο 2
            Η παρούσα απόφαση αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
         
         
            Βρυξέλλες, 15 Οκτωβρίου 2021.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 167 της 27.6.2012, σ. 1.
         
            (2)  Οδηγία 98/8/ΕΚ του Ευρωπαϊκού Κοινοβουλίου και του Συμβουλίου, της 16ης Φεβρουαρίου 1998, για τη διάθεση βιοκτόνων στην αγορά (ΕΕ L 123 της 24.4.1998, σ. 1).
         
            (3)  Εκτελεστική απόφαση (ΕΕ) 2020/1038 της Επιτροπής, της 15ης Ιουλίου 2020, για τη μετάθεση της ημερομηνίας λήξης της έγκρισης του κρεοζώτου για χρήση σε βιοκτόνα του τύπου προϊόντων 8 (ΕΕ L 227 της 16.7.2020, σ. 74).
         
            (4)  Γνώμη της επιτροπής βιοκτόνων (BPC) σχετικά με την αίτηση για την ανανέωση της έγκρισης της δραστικής ουσίας: κρεόζωτο, τύπος προϊόντος: 8, ECHA/BPC/274/2020, που εκδόθηκε στις 4 Δεκεμβρίου 2020.
         
            (5)  Κανονισμός (ΕΚ) αριθ. 1272/2008 του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2008, για την ταξινόμηση, την επισήμανση και τη συσκευασία των ουσιών και των μειγμάτων, την τροποποίηση και την κατάργηση των οδηγιών 67/548/ΕΟΚ και 1999/45/ΕΚ και την τροποποίηση του κανονισμού (ΕΚ) αριθ. 1907/2006 (ΕΕ L 353 της 31.12.2008, σ. 1).
         
            (6)  Κανονισμός (ΕΚ) αριθ. 1907/2006 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2006, για την καταχώριση, την αξιολόγηση, την αδειοδότηση και τους περιορισμούς των χημικών προϊόντων (REACH) και για την ίδρυση του Ευρωπαϊκού Οργανισμού Χημικών Προϊόντων καθώς και για την τροποποίηση της οδηγίας 1999/45/ΕΚ και για την κατάργηση του κανονισμού (ΕΟΚ) αριθ. 793/93 του Συμβουλίου και του κανονισμού (ΕΚ) αριθ. 1488/94 της Επιτροπής καθώς και της οδηγίας 76/769/ΕΟΚ του Συμβουλίου και των οδηγιών της Επιτροπής 91/155/ΕΟΚ, 93/67/ΕΟΚ, 93/105/ΕΚ και 2000/21/ΕΚ (ΕΕ L 396 της 30.12.2006, σ. 1).
         
            (7)  Εκτελεστική απόφαση (EE) 2019/961 της Επιτροπής, της 7ης Ιουνίου 2019, που επιτρέπει το προσωρινό μέτρο το οποίο έλαβε η Γαλλική Δημοκρατία σύμφωνα με το άρθρο 129 του κανονισμού (ΕΚ) αριθ. 1907/2006 του Ευρωπαϊκού Κοινοβουλίου και του Συμβουλίου για την καταχώριση, την αξιολόγηση, την αδειοδότηση και τους περιορισμούς των χημικών προϊόντων (REACH), ώστε να περιορίσει τη χρήση και τη διάθεση στην αγορά ορισμένων ξύλων που έχουν υποστεί επεξεργασία με κρεόζωτο και με άλλες ουσίες συναφείς με το κρεόζωτο (ΕΕ L 154 της 12.6.2019, σ. 44).